stanford-oval/wikipedia huggingface dataset:
ลูกพี่ลูกน้อง (ละครซิตคอม)
นักแสดง > นักแสดงรับเชิญ

พงศ์สิรี บรรลือวงศ์ รับบท โอ๋ เป็นเพื่อนของธันวา ถูกดึงตัวไปแกล้งจีบปัณณ์ เพราะรู้ว่าโอ๋เป็นเกย์ มาปรากฏตัวในตอน "ปาร์ตี้แบบแมน ๆ"
ชัยพล จูเลี่ยน พูพาร์ต รับบท อ๊อฟ รุ่นพี่ของจ๊ะจ๋า มาปรากฏตัวในตอน "คาราเต้ คาราตุ้บ"
ศิครินทร์ ผลยงค์ รับบท เบนซ์ รุ่นพี่ของออม ที่มาแข่งจีบออมกับเจเจ ปรากฏตัวครั้งแรกตอน "เมียข้า..ใครอย่าแตะ!!" และปรากฏตัวครั้งสุดท้ายในตอน "เพื่อนสนิทคิดซื่อ ๆ" ซึ่งเบนซ์ได้บอกชอบออมไป แต่ออมปฏิเสธ
นุติ เขมะโยธิน รับบท เอก แฟนเก่าของ ธัญลดา ซึ่งหมอตั้มกลัวว่าเอกจะมาคืนดีกับธัญลดา แต่ธัญลดาคิดกับเอกแค่เพื่อน มาในตอน "เมียข้า..ใครอย่าแตะ!!"
อัฐมา ชีวนิชพันธ์ รับบท บัว แฟนเก่าของธันวา ใช้งานศิลปะเพื่อถ่ายทอดความผิดหวังจากความรักเมื่อครั้งที่ธันวาทิ้งไป บัวบอกว่าจะไม่จัดงานศิลปะที่แกลเลอรี่ที่ปัณณ์ทำงานอยู่ถ้าธันวาไม่ขอโทษเธอ มาในตอน "ผู้ชายห่วย ๆ"
ทัศน์วรรณ เสนีย์วงศ์ ณ อยุธยา รับบท แม่ของธัญลดา ซึ่งห่วงลูกสาวมาก ยิ่งกว่าชีวิต ปรากฏตัวครั้งแรกในตอน "แม่ยายที่รัก"
นง เชิญยิ้ม รับบท มนต์เทพ เจ้าของแกลเลอรี่ที่ปัณณ์ทำงานอยู่ มาในตอน "เพื่อนสนิทคิดซื่อ ๆ"
จอย ชวนชื่น รับบท เตือนใจ สปอนเซอร์ของแกลเลอรี่ที่ปัณณ์ทำงานอยู่ เตือนใจตั้งใจจะจีบปัณณ์ แต่ปัณณ์ไม่อยากให้จีบ มาในตอน "รักหลอก ๆ อย่าบอกใคร"
เวนย์ ฟอลโคเนอร์ รับบท เสี่ยกริช เพื่อนเก่าของหมอตั้ม ชอบอวดร่ำอวดรวย ความจริงแล้วเสี่ยไม่รวยอย่างที่คิด เพราะตอนนี้บ้านล้มละลาย จึงกลายมาเป็นเพียงเซลล์ขายเครื่องกรองน้ำ สุดท้าย เสี่ยก็บอกความจริงกับทุกคนให้รู้ มาในตอน "แก่ ใจดี สปอร์ต เสี่ยกริช"
โจนาธาน แซมซัน (Jonathan Samson) รับบท แอรอน ฝรั่งเกย์ที่เป็นเพื่อนบ้านของครอบครัวหมอตั้ม แอบชอบธันวา ปรากฏตัวครั้งแรกในตอน "โซลเมท"
คีรติ มหาพฤกษ์พงศ์ รับบท ครีม เพื่อนเก่าของปัณณ์ ซึ่งทั้งสองเคยสัญญาว่า จะมาเป็นแฟน มาในตอน "คอฟฟี่แอนด์ครีม - รักวุ่นวายของนายกาแฟ"
สิรินทร์ ก่อเกียรติ รับบท เปเป้ ซึ่งเป็นเด็กฝึกงานในแกลเลอรี่ ซึ่งปัณณ์ขอให้มาเป็นแฟนหลอก ๆ มีคำพูดติดปากว่า เฟี้ยวป่ะ มาในตอน "เปเป้ เพอร์เฟค สเปคปัณณ์"
เหลือเฟือ มกจ๊ก รับบท หมอดูแข้วหว่อง เป็นหมอดูซึ่งปัณณ์จ้างให้มาดูดวงให้ธันวา มาในตอน "ธันวากับนักล่าแย้"
พนมกร ตังทัตสวัสดิ์ รับบท ก้อง เพื่อนรุ่นพี่ของจ๊ะจ๋า เป็นคนที่รู้ว่าปัณณ์แอบชอบจ๊ะจ๋า จึงหาทางพิสูจน์ปัณณ์ให้จ๊ะจ๋ารู้ มาในตอน "ความสุข ความทรงจำ ไม่มีที่สิ้นสุด"
ตี๋ ดอกสะเดา รับบท หมอแป๊ะ เพื่อนของหมอตั้มที่สนิทกันมาตั้งแต่สมัยเรียน ปรากฏตัวครั้งแรกในตอน "ความสุข ความทรงจำ ไม่มีที่สิ้นสุด" ต่อมา เขาถูกปัณณ์กับธันวาลากมาเป็นตัวช่วยในการแก้ข้อสงสัยเรื่องหมอฝัน ซึ่งหมอแป๊ะกับหมอตั้มตั้งใจไว้ว่าจะเก็บความลับเรื่องหมอฝันให้เงียบที่สุด
นิโคล เทริโอ รับบท หมอฝัน ปรากฏตัวครั้งแรกในตอน ตามติดชีวิตตั้ม ตกเป็นบุคคลที่ปัณณ์กับธันวาสงสัยว่ามีส่วนเกี่ยวข้องกับหมอตั้มอย่างไร รวมทั้งลูกของหมอฝัน ในตอน "18 ปีแห่งความหลัง" หมอตั้มสารภาพออกมาแล้วว่า เธอเป็นภรรยาเก่าของหมอตั้มเมื่อตอนที่ยังเป็นแพทย์ชุมชนเพราะความพลาดพลั้งในยามที่หมอตั้มอกหักจากธัญลดา ซึ่งหมอฝันก็อกหักจากแฟนเช่นเดียวกัน ทั้งคู่ปลอบและดื่มเหล้าย้อมใจกันจนถึงขั้นมีความสัมพันธ์ลึกซึ้งกันและกัน
จุ๊บจิ๊บ เชิญยิ้ม
อารดา อารยวุฒิ รับบท แพร
พอดี เดนิส
รุ้งทอง ร่วมทอง รับบท นุช
คำไหล เมืองอุบล
อัครัฐ นิมิตรชัย รับบท ป้อม
ภูหิรัณย์ หล่อเสถียรธารี รับบท แจ็ค
กิ๊ฟ ชวนชื่น รับบท
อติรุจ กิตติพัฒนะ รับบท แม็ค
สร้อย สารคาม รับบท สมหมาย
เนื้อเรื่อง

หมอตั้ม (อนุวัฒน์ นิวาตวงศ์) ศัลยแพทย์ประจำโรงพยาบาลเอกชนแห่งหนึ่ง ได้มาแต่งงานกับธัญลดา (กมลชนก เขมะโยธิน) อดีตสาวออร์แกนไนซ์ ทั้งสองมีลูกด้วยกันคือ ออมสิน (ธนิดา คงมีสุข) ดูเหมือนครอบครัวจะอบอุ่น เมื่อทั้งครอบครัวต่างเติมเต็มให้กัน แต่ปรากฏว่าสิ่งที่เติมมัน “ล้น” เกินไป เพราะทั้งสองต่างมีหลานชายซึ่งวัยไล่เลี่ยกันมาอาศัยอยู่ที่บ้านด้วย!! ธันวา (ภาคิน คำวิลัยศักดิ์) หลานชายของธัญลดาเป็นผู้ช่วยนักบินเจ้าสำราญ รักสนุก รักงานปาร์ตี้ ที่สำคัญคลั่งไคล้เทคโนโลยีเป็นชีวิตจิตใจ ซึ่งแตกต่างจากปัณณ์ (นภัทร อินทร์ใจเอื้อ) หลานของหมอตั้ม ภัณฑารักษ์หนุ่มเจ้าเสน่ห์ รักการอ่านหนังสือมาก มีความรอบรู้เรื่องหนังสือทุกเล่มทุกแนว ตั้งแต่สารานุกรม ไปจนถึงนิยายจีนกำลังภายใน และที่สำคัญปัณณ์ชอบใช้ชีวิตแบบเรียบง่ายไม่พึ่งพาเทคโนโลยี ตรงกันข้ามกับธันวาอย่างสิ้นเชิง
เมื่อสองคนที่มีความต่างทางความคิด จำเป็นต้องมาอยู่บ้านเดียวกัน ก็เปรียบเสมือนเสือสองตัวที่อยู่ถ้ำเดียวกันไม่ได้ แต่สองคนนี้ต้องอยู่ด้วยกันให้ได้เพราะเกรงใจทั้งหมอตั้มและธัญลดา แต่อีกด้านหนึ่งหมอตั้มเองก็กลัวว่าธันวาซึ่งเป็นหลานของธัญลดาจะน้อยใจ จึงคอยเอาอกเอาใจธันวาอยู่ตลอด ส่วนธัญลดาเองก็กลัวว่าปัณณ์ซึ่งเป็นหลานของหมอตั้มจะน้อยใจ ก็เลยเอาอกเอาใจปัณณ์อยู่ตลอดเหมือนกัน และสิ่งที่ทำให้สองคนนี้เป็นคู่รักคู่แค้นเข้าไปอีก ก็คือการที่ทำให้ออมสินหันมาเข้าข้างตัวเองให้ได้นอกจากปัณณ์กับธันวาจะเป็นศัตรูทางความคิดกันแล้ว ทั้งคู่ยังเป็นศัตรูหัวใจกันอีกด้วย สาเหตุคือ จ๊ะจ๋า (พิมดาว พานิชสมัย) สาวข้างบ้านที่ทั้งสองคนแอบชอบ เข้ามาป้วนเปี้ยนอยู่ในบ้านตลอดเพราะต้องสอนพิเศษให้กับออมสินไม่ใช่แค่เรื่องวุ่นวายของคนในครอบครัว ยังมีเหล่าบรรดาตัวป่วนที่เข้ามาสร้างความปวดหัวให้กับครอบครัวนี้อยู่เสมอไม่ว่าจะเป็นน้าหมง (เป็ด เชิญยิ้ม) พ่อของจ๊ะจ๋าจอมดุ และหวงลูกสาวมาก กับ เจเจ (ชวิน ลิขิตเจริญพงษ์) น้องชายของจ๊ะจ๋า ที่แอบชอบออมสินและพร้อมจะจีบออมสินได้ทุกเวลา บานเย็น (อุ่นเรือน ราโชติ) แม่บ้านประจำหมู่บ้าน ใฝ่ฝันอยากมีสามีเป็นฝรั่ง วิโรจน์ (สมเจต พยัคฆ์โส) คนขับรถของหมอตั้ม ผู้ตกหลุมรักบานเย็นอย่างสุดหัวใจ เบิ้ม (อู๊ด เป็นต่อ) ลูกมือในร้านของหมงผู้เป็นศัตรูหัวใจของวิโรจน์
บุคคลผู้สร้าง > ผู้กำกับการแสดง

พงษ์ศักดิ์ ฉิมเจริญ
บุคคลผู้สร้าง > ทีมสร้างสรรค์

ถกลเกียรติ วีรวรรณ , พงษ์ศักดิ์ ฉิมเจริญ , กิตติ เชี่ยววงศ์กุล , ณัฐพันธุ์ ศิริธนากิจ , กมล อังกิตานนท์ , ณัฐธชัย พุ่มฉัตร
บุคคลผู้สร้าง > ทีมเขียนบท

กิตติ เชี่ยววงศ์กุล , ณัฐพันธุ์ ศิริธนากิจ , กมล อังกิตานนท์ , ณัฐธชัย พุ่มฉัตร , คณวัฒน์ พินิจ , พรินทรา ชูโต , ยศกุล มูลสาร
เพลงประกอบละคร

เพลงเปิด
ลูกพี่ลูกน้อง โดย นภัทร อินทร์ใจเอื้อ และ ภาคิน คำวิลัยศักดิ์ (ตอนที่: 1 - 128)
เพลงปิดท้าย
ลูกพี่ลูกน้อง โดย นภัทร อินทร์ใจเอื้อ และ ภาคิน คำวิลัยศักดิ์ (ตอนที่: 1, 5)
พิมพ์ไว้ในใจ โดย นภัทร อินทร์ใจเอื้อ (ตอนที่: 2 - 4, 6 - 61)
ครึ่งใจ โดย นภัทร อินทร์ใจเอื้อ (ตอนที่: 62 - 128)
แหล่งข้อมูลอื่น

หน้าหลักของละคร ลูกพี่ลูกน้อง exact.co.th
แมคโดนัลด์

| --- | --- |


ประเภท: เอกชน
ISIN: US5801351017 
อุตสาหกรรม: ร้านอาหาร
ก่อตั้ง: 15 พฤษภาคม พ.ศ. 2483 ใน แซนเบอร์นาร์ดีโน รัฐแคลิฟอร์เนีย
ผู้ก่อตั้ง: ดิค (Dick) และ แมคโดนัลด์ (Mac McDonald)
สำนักงานใหญ่: ชิคาโก รัฐอิลลินอย สหรัฐอเมริกา
บุคลากรหลัก: เรย์ คลอก ผู้ก่อตั้งบริษัท  จิม สกินเนอร์ ประธานบริษัท   ราล์ฟ อัลบาเรซ หัวหน้าฝ่ายปฏิบัติงาน
ผลิตภัณฑ์: อาหารจานด่วน (ประกอบด้วย แฮมเบอร์เกอร์ ผลิตภัณฑ์ไก่ เฟรนช์ฟรายส์ ของหวาน ฯลฯ)
รายได้: $ 27.56  พันล้าน (2555)
รายได้จากการดำเนินงาน: 9,371,000,000 ดอลลาร์สหรัฐ (พ.ศ. 2565) 
รายได้สุทธิ: 6,177,400,000 ดอลลาร์สหรัฐ (พ.ศ. 2565) 
สินทรัพย์: 52,626,800,000 ดอลลาร์สหรัฐ (พ.ศ. 2563) 
พนักงาน: 1,800,000 (2556)
เว็บไซต์: www.mcdonalds.com
แมคโดนัลด์ (อังกฤษ: McDonald's) เป็นบริษัทที่ทำธุรกิจเครือร้านอาหารจานด่วนที่ใหญ่ที่สุดในโลก
ประวัติ

แมคโดนัลด์ก่อตั้งเมื่อปี พ.ศ. 2491 โดยสองพี่น้องแมคโดนัลด์เปิดเป็นร้านแฮมเบอร์เกอร์ชื่อว่า "แมคโดนัลด์" เป็นแบบไดรฟ์ทรูในแซนเบอร์นาร์ดีโน ซึ่งเป็นเมืองเล็ก ๆ ในรัฐแคลิฟอร์เนีย แต่เริ่มนำระบบการบริการอย่างรวดเร็วเข้ามาใช้ในปี พ.ศ. 2491 ภายหลังทั้งสองได้ขายกิจการให้กับ นายเรย์ คร็อก เพื่อนำไปขยายสาขา และเป็นต้นกำเนิดของร้านอาหารแบบฟาสต์ฟู้ดตั้งแต่นั้นเป็นต้นมา อย่างไรก็ตามปัจจุบันบริษัทแมคโดนัลด์ได้นับเอาการเปิดร้านแฟรนไชส์สาขาแรก เมื่อปี พ.ศ. 2498 เป็นวันก่อตั้งบริษัท
ปัจจุบันแมคโดนัลด์มีสาขากว่า 30,000 สาขาใน 121 ประเทศทั่วโลกรวมถึงประเทศไทย ให้บริการลูกค้ามากกว่า 50 ล้านคนต่อวัน เครือแมคโดนัลด์ยังประกอบธุรกิจร้านอาหารยี่ห้ออื่น และธุรกิจอื่น ๆ นอกเหนือไปจากร้านอาหาร เช่น ร้านสะดวกซื้อ เป็นต้น มีผลประกอบการ 20.46 พันล้านดอลลาร์สหรัฐ และกำไรสุทธิ 2.6 พันล้านดอลลาร์สหรัฐต่อปี (ตัวเลขปี พ.ศ. 2548)
รูปแบบทั่วไปของร้านแมคโดนัลด์คือแบบเคาน์เตอร์และแบบไดรฟ์ทรูหรือขับรถเข้าไปซื้อโดยไม่ต้องลงจากรถ อาหารหลักที่ขายทั่วไปคือ แฮมเบอร์เกอร์ ชีสเบอร์เกอร์ เฟรนช์ฟรายส์ ไก่ทอด สลัด ชุดอาหารเช้า ชุดอาหารสำหรับเด็กชื่อ แฮปปี้มีล และของหวานอีกหลายชนิด เช่น ไอศกรีม พาย เป็นต้น
แมคโดนัลด์กลายเป็นสัญลักษณ์ของวัฒนธรรมอเมริกันและทุนนิยม การเปิดสาขาของร้านแมคโดนัลด์ในประเทศต่าง ๆ มักถูกมองเป็นการบุกรุกของวัฒนธรรมอเมริกัน นอกจากนี้อาหารของแมคโดนัลด์ยังได้รับการวิจารณ์ในเรื่องผลกระทบต่อสุขภาพอีกด้วย
ประวัติ > แมคโดนัลด์ในประเทศไทย

แมคโดนัลด์เปิดสาขาแรกในประเทศไทยเมื่อ พ.ศ. 2528 โดยนายเดช บุลสุข ซึ่งประทับใจในอาหารของแมคโดนัลด์สมัยเป็นนักเรียนแลกเปลี่ยน AFS ที่สหรัฐอเมริกา นับเป็นประเทศที่ 35 และสาขาแรกอยู่ที่ห้างโซโก้ หรือเกษรอัมรินทร์ในปัจจุบัน
แมคโดนัลด์สาขาถนนราชดำเนิน ติดกับโรงเรียนสตรีวิทยา เป็นแมคโดนัลด์สาขาแรกในโลกที่ป้ายหน้าร้านใช้พื้นสีน้ำตาล แทนที่จะเป็นสีแดงเหมือนสาขาอื่น ๆ ในขณะนั้น เพื่อปรับให้เข้ากับภูมิสถาปัตยกรรมของอาคารริมถนนราชดำเนิน
จากข้อมูลในปี พ.ศ. 2566 แมคโดนัลด์ประเทศไทยมีจำนวนสาขาทั้งหมด 228 สาขา
สวัสดิภาพสัตว์

แมคโดนัลด์ประกาศบนเว็บไซต์ทางการว่า ตนเป็นบริษัทที่ “…เชื่อว่าการปฏิบัติต่อสัตว์ด้วยความห่วงใยและความเคารพเป็นสิ่งสำคัญ เพื่อให้เราเสิร์ฟอาหารที่ปลอดภัยให้กับผู้บริโภค สัตว์ที่สุขภาพดีย่อมนำมาซึ่งอาหารที่ปลอดภัย” (... believe treating animals with care and respect is an integral part of our commitment to serving McDonald’s customers safe food. Healthy animals provide safe food.)
ห่วงโซ่อุปทานของแมคโดนัลด์ ใช้ไข่ไก่จากฟาร์มปลอดกรงแล้วในหลายๆ ประเทศ ได้แก่ออสเตรเลีย (ตั้งแต่ พ.ศ 2560) เบลเยี่ยม (ตั้งแต่ พ.ศ 2556) ฝรั่งเศส (ตั้งแต่ พ.ศ 2562) และเยอรมนี (ตั้งแต่ พ.ศ 2560)
เมื่อวันที่ 9 กันยายน พ.ศ. 2558 แมคโดนัลด์ได้เผยแพร่คำประกาศเจตนารมณ์ว่าจะใช้ไข่ไก่จากฟาร์มไร้กรงเท่านั้น 100 เปอร์เซ็นต์ในทวีปอเมริกาเหนือ และจะดำเนินการเปลี่ยนระบบให้เสร็จสิ้นภายในปี พ.ศ. 2568
เมื่อเดือนตุลาคม พ.ศ. 2559 อาร์คอส ดอราดอส บริษัทผู้ถือแฟรนไชส์แมคโดนัลด์ที่ใหญ่ที่สุดในทวีปอเมริกาใต้ ได้ประกาศเจตนารมณ์ ว่าจะใช้ไข่ไก่จากฟาร์มปลอดกรงเท่านั้นภายในปี พ.ศ. 2568
มาตรฐานสวัสดิภาพสัตว์ที่เช่นเดียวกันนี้ ยังไม่มีการประกาศใช้โดยแมคโดนัลด์ประเทศใด ๆ เลยในทวีปเอเชีย รวมถึงประเทศไทยด้วย
ดูเพิ่ม

เวนดี้ส์
เบอร์เกอร์คิง
มอสเบอร์เกอร์
คาร์ลซ จูเนียร์
เอ แอนด์ ดับบลิว
เบอร์เกอร์ 5 ดาว
จอลลิบี
แหล่งข้อมูลอื่น

เว็บไซต์อย่างเป็นทางการของแมคโดนัลด์
เว็บไซต์ของแมคโดนัลด์ประเทศไทย
Facebook แมค โดนัลด์ ประเทศไทย
เว็บไซต์เครือข่าย McDonald (แมค โดนัลด์) ไทย
Line McDonald Official
Twitter.com McThai อย่างเป็นทางการ
Instagram McDonald Official
Youtube McDonald Thai Official
| ด ค กแฟรนไชส์ธุรกิจอาหารในประเทศไทย |
| --- | --- | --- |
| ปัจจุบัน |  เบอร์เกอร์คิง  แมคโดนัลด์  มอสเบอร์เกอร์  เชค แช็ค  เคเอฟซี  บอนชอนชิกเกน  กูร์ กูร์ ชิคเก้น  เจิ้งซิน ชิคเก้น สเต็ก  พิซซ่าฮัท  เดอะ พิซซ่า คอมปะนี  โดมิโน่ส์ พิซซ่า  นารายณ์ พิซเซอเรีย  อีทพิซซ่า  ซิซซ์เล่อร์  เปปเปอร์ ลันช์  ซานตาเฟ่สเต็ก  ซับเวย์  ลัคกี้สุกี้  เชสเตอร์  ฟูจิ  ฮะจิบัง ราเมน  อิปปุโดะ ราเมน  โคโค่อิชิบันยะ  บาร์บีคิวพลาซ่า  เอ็มเค เรสโตรองต์  สุกี้ตี๋น้อย  ไหตี่เลา  โจ๊กกองปราบ  ชายสี่ บะหมี่เกี๊ยว  โชคดีติ่มซำ  ซาลาเปาทับหลี  |  |
| อดีต |  เวนดี้ส์  ป๊อปอายส์  คาร์ลซ จูเนียร์  เอ แอนด์ ดับบลิว  มิสเตอร์พิซซ่า  ไดโดมอน  ฮอทพอท  เท็กซัสชิคเก้น  ทาโก้ เบลล์  |  |
กงสี

บ้านตระกูลกู๋, จอร์จทาวน์, ปีนัง
กงสี (จีน: 公司; พินอิน: gōngsī; เวด-ไจลส์: kung-ssu; เป่อ่วยยี: kong-si; เพ็งอิม: gong1 si1) เป็นคำถอดเสียงภาษาแต้จิ๋วหรือภาษาฮกเกี้ยน ที่มีความหมายว่า "บริษัท" โดยเฉพาะอย่างยิ่งธุรกิจจดทะเบียน อย่างไรก็ตาม คำนี้มีความหมายอื่นภายใต้บริบททางประวัติศาสตร์ที่แตกต่างกัน กงสี เป็นคำที่เป็นที่รู้จักกันดีในฐานะองค์กรหรือห้างหุ้นส่วนจีน แต่คำนี้ยังใช้สำหรับสถาบันจีนต่าง ๆ
ศัพทมูลวิทยา

คำว่า "กงสี" มาจากภาษาจีนกลางว่า "公司" (gōngsī) ซึ่งแปลว่า "บริษัท" หรือ "องค์กร" โดยตรง แต่เมื่อนำมาใช้ในบริบทของธุรกิจครอบครัวของชาวจีนในต่างแดน คำนี้ได้ถูกนำมาใช้ในความหมายที่เฉพาะเจาะจงมากขึ้น คือ ธุรกิจที่เป็นของครอบครัวและดำเนินการโดยสมาชิกในครอบครัว
ตัวอักษร "公" หมายถึง "สาธารณะ" หรือ "ร่วมกัน" ส่วนตัวอักษร "司" หมายถึง "บริหาร" หรือ "จัดการ" เมื่อนำมารวมกันจึงมีความหมายว่า "การบริหารจัดการที่เป็นของส่วนรวม" ซึ่งสอดคล้องกับลักษณะของธุรกิจกงสีที่เป็นของครอบครัวและมีการบริหารจัดการร่วมกัน
ความหมายทางวัฒนธรรมและประวัติศาสตร์

ในหมู่ชาวจีนโพ้นทะเล โดยเฉพาะในเอเชียตะวันออกเฉียงใต้และสหรัฐอเมริกา คำว่า กงสี ไม่ได้หมายถึงเพียงแค่บริษัทหรือธุรกิจทั่วไป แต่ยังหมายถึงการรวมกลุ่มของคนจีนที่มีบรรพบุรุษร่วมกันหรือมาจากภูมิภาคเดียวกัน คำนี้ถูกนำมาใช้ในการอ้างถึง องค์การของตระกูล (clan) ซึ่งเป็นกลุ่มคนที่มีบรรพบุรุษเดียวกัน และสโมสรสังคม (social club) ซึ่งเป็นสถานที่ที่ชาวจีนโพ้นทะเลที่มาจากมณฑลเดียวกันสามารถมารวมตัวกันเพื่อรักษาวัฒนธรรมและภาษาของตนเอง องค์การเหล่านี้มีบทบาทสำคัญในการสนับสนุนชุมชนจีนโพ้นทะเลในด้านต่าง ๆ ไม่ว่าจะเป็นด้านสังคม เศรษฐกิจ หรือวัฒนธรรม
ในปลายศตวรรษที่ 19 องค์การหรือสโมสรเหล่านี้เริ่มเป็นที่รู้จักในชื่อ หุยกวน (ฮุยก่วน; จีนตัวเต็ม: 會館; จีนตัวย่อ: 会馆; พินอิน: huìguǎn; ยฺหวิดเพ็ง: wui6gun2) โดยเฉพาะในเมืองซานฟรานซิสโก รัฐแคลิฟอร์เนีย ซึ่งเป็นที่ตั้งของชุมชนจีนจำนวนมากที่มาจากภูมิภาคทางตะวันตกของสามเหลี่ยมปากแม่น้ำไข่มุก ใกล้เมืองกวางเจา คนจีนเหล่านี้ได้อพยพไปยังสหรัฐอเมริกาในช่วงการตื่นทองที่แคลิฟอร์เนีย และได้รวมตัวกันจัดตั้งองค์การเพื่อช่วยเหลือซึ่งกันและกัน
ความหมายทางวัฒนธรรมและประวัติศาสตร์ > เอเชียตะวันออกเฉียงใต้

ในเอเชียตะวันออกเฉียงใต้ สาธารณรัฐกงสี ประกอบด้วยชุมชนชาวจีนแคะที่รวมตัวกันเป็นหน่วยงานทางการเมืองที่ทำหน้าที่เป็นรัฐปกครองตนเอง ภายในกลางศตวรรษที่สิบเก้า สาธารณรัฐกงสีควบคุมส่วนใหญ่ของเกาะบอร์เนียวตะวันตก สาธารณรัฐกงสีที่ใหญ่ที่สุดสามแห่งคือ สาธารณรัฐหลานฟาง สาธารณรัฐเหอซุน (ฟอสเจียน) และสหพันธ์ซานเตียวโกว (สามเตียวเกียวย์)
ธุรกิจกงสีเกิดจากแนวคิดการแบ่งปันทรัพย์สินและความรับผิดชอบร่วมกันในครอบครัว โดยมีเป้าหมายเพื่อความมั่นคงและความเจริญรุ่งเรืองของสกุล ทำให้สมาชิกทุกคนในครอบครัวมีส่วนร่วมในการบริหารจัดการธุรกิจ และได้รับผลประโยชน์ร่วมกัน
ในประเทศไทย ธุรกิจกงสีเกิดจากแนวคิดการแบ่งปันทรัพย์สินและความรับผิดชอบร่วมกันในครอบครัว โดยมีเป้าหมายเพื่อความมั่นคงและความเจริญรุ่งเรืองของสกุล ทำให้สมาชิกทุกคนในครอบครัวมีส่วนร่วมในการบริหารจัดการธุรกิจ และได้รับผลประโยชน์ร่วมกัน
ความหมายทางวัฒนธรรมและประวัติศาสตร์ > ในบริบทของประเทศไทย

ในประเทศไทย คำว่า "กงสี" ถูกนำมาใช้ในความหมายเฉพาะเจาะจงในการอ้างถึงธุรกิจครอบครัวของชาวไทยเชื้อสายจีน ซึ่งเป็นรูปแบบธุรกิจที่มักพบในครอบครัวจีนในเอเชียตะวันออกเฉียงใต้ ธุรกิจกงสีในบริบทนี้หมายถึงธุรกิจที่ทรัพย์สินและผลกำไรเป็นของร่วมกันของสมาชิกในครอบครัว โดยมักสืบทอดกันมาหลายชั่วอายุคน ซึ่งทำให้ธุรกิจเหล่านี้มีลักษณะเฉพาะและความมั่นคงในระดับสูง
ลักษณะ

ระบบกงสีถูกใช้โดยชาวกวางตุ้งพลัดถิ่นทั่วโลกเพื่อเอาชนะความยากลำบากทางเศรษฐกิจ การถูกกีดกันทางสังคม และการกดขี่ข่มเหง ในชุมชนชาวกวางตุ้งทั่วโลกในปัจจุบัน วิธีการนี้ได้รับการปรับตัวให้เข้ากับสภาพแวดล้อมสมัยใหม่ รวมถึงปัจจัยทางการเมืองและกฎหมาย กงสีคล้ายกับห้างหุ้นส่วนสมัยใหม่ แต่ยังดึงดูดจิตวิญญาณแห่งความร่วมมือและการพิจารณาถึงสวัสดิการร่วมกันที่ลึกซึ้งยิ่งขึ้น ผู้คนบางกลุ่มเชื่อว่าการพัฒนาและความเจริญรุ่งเรืองของชุมชนชาวกวางตุ้งทั่วโลกนั้นเป็นผลโดยตรงจากแนวคิดกงสี บริษัทและธุรกิจที่ชาวกวางตุ้งดำเนินการเป็นจำนวนมากซึ่งเกิดขึ้นในฐานะกงสีได้กลายเป็นกลุ่มบริษัทข้ามชาติในที่สุด
ลักษณะ > ข้อดีของธุรกิจกงสี

ความมั่นคงและยั่งยืน ธุรกิจกงสีมักมีฐานะทางการเงินที่มั่นคง เนื่องจากได้รับการสนับสนุนจากสมาชิกในครอบครัวหลายคน ทำให้สามารถผ่านพ้นวิกฤตต่างๆ ได้
ความสามัคคีและความผูกพัน ธุรกิจกงสีช่วยสร้างความสัมพันธ์อันดีระหว่างสมาชิกในครอบครัว ส่งเสริมความสามัคคีและความผูกพัน
การถ่ายทอดองค์ความรู้ ธุรกิจกงสีเป็นช่องทางในการถ่ายทอดความรู้และประสบการณ์จากรุ่นสู่รุ่น ทำให้ธุรกิจเติบโตอย่างต่อเนื่อง
การขยายธุรกิจ ด้วยทรัพยากรที่รวมกันของสมาชิกในครอบครัว ธุรกิจกงสีสามารถขยายตัวได้อย่างรวดเร็ว
ลักษณะ > ข้อเสียของธุรกิจกงสี

ความขัดแย้งภายในครอบครัว เมื่อธุรกิจขยายตัวและมีสมาชิกเข้ามามีส่วนร่วมมากขึ้น อาจเกิดความขัดแย้งในเรื่องการแบ่งปันผลประโยชน์ การบริหารจัดการ หรือทิศทางการดำเนินธุรกิจ
การตัดสินใจที่ล่าช้า การตัดสินใจในธุรกิจกงสีอาจใช้เวลานาน เนื่องจากต้องผ่านกระบวนการปรึกษาหารือกับสมาชิกทุกคน
การขาดความคล่องตัว โครงสร้างของธุรกิจกงสีอาจทำให้ขาดความคล่องตัวในการปรับตัวเข้ากับสภาวะแวดล้อมทางธุรกิจที่เปลี่ยนแปลงไป
การขาดความรับผิดชอบส่วนบุคคล สมาชิกบางคนอาจขาดความรับผิดชอบต่อธุรกิจ เนื่องจากรู้สึกว่าผลกำไรหรือความเสี่ยงเป็นของส่วนรวม
ธุรกิจกงสีในปัจจุบัน > ปัญหาและความท้าทาย

ในปัจจุบัน ธุรกิจกงสีต้องเผชิญกับความท้าทายหลายประการ เช่น การเปลี่ยนแปลงของสภาพแวดล้อมทางธุรกิจ การแข่งขันที่รุนแรง และการขาดทายาทที่มีความสามารถในการบริหารธุรกิจ นอกจากนี้ ความขัดแย้งภายในครอบครัวยังอาจส่งผลกระทบต่อการดำเนินธุรกิจอย่างมาก
ธุรกิจกงสีในปัจจุบัน > แนวทางในการพัฒนาให้ยั่งยืน

เพื่อให้ธุรกิจกงสีสามารถพัฒนาได้อย่างยั่งยืน จำเป็นต้องมีการวางแผนธุรกิจระยะยาว การสร้างวัฒนธรรมองค์กรที่แข็งแกร่ง และการส่งเสริมทายาทรุ่นใหม่ให้มีส่วนร่วมในการบริหารธุรกิจ การปรับตัวให้เข้ากับสภาพแวดล้อมทางธุรกิจที่เปลี่ยนแปลงไปอย่างรวดเร็วก็เป็นสิ่งสำคัญที่ธุรกิจกงสีต้องทำเพื่อความอยู่รอดและความสำเร็จในระยะยาว
ดูเพิ่ม

ป้ายวิญญาณ
สาธารณรัฐกงสี
แหล่งข้อมูลอื่น

The Clan Associations or Kongsis of Penang, Malaysia - via FamilySearch
Khoo Kongsi Official Website
| --- | --- |
ฐานข้อมูลการควบคุมรายการหลักฐาน: ประจำชาติ :  ญี่ปุ่น
พระไตรปิฎกภาษาบาลี

ปรากฏพระพุทธดำรัสในมหาปรินิพพานสูตรว่า "เมื่อทรงปรินิพานไปแล้ว พระธรรมวินัยที่ได้ทรงสั่งสอนไว้แล้ว จักเป็นศาสดาของเธอทั้งหลาย"
พระไตรปิฎกภาษาบาลี หรือ พระบาลี (บาลี: Tipiṭaka; สิงหล: ත්‍රිපිටකය; เทวนาครี: त्रिपिटक; อังกฤษ: Pali Canon) เป็นพระไตรปิฎกของนิกายเถรวาท คำว่าพระไตรปิฎกมาจากภาษาบาลี ติปิฏก แปลว่า ตะกร้าสามใบ หรือคำสอนสามหมวด (ติ หมายถึง สาม ปิฏก 
หมายถึง ตำรา คัมภีร์ หรือกระจาด) สันนิษฐานว่าที่มาของคำว่าพระไตรปิฎกน่าจะมาจากการที่พระภิกษุจดจารึกคัมภีร์ใส่ลงในใบตระกูลปาล์มและใส่ลงในตะกร้า ถ้าอาศัยหลักฐานทางวิชาการ เชื่อว่าไตรปิฎกเป็นชื่อที่ใช้กันมาก่อนจะสังคายนาครั้งที่ 3 เพราะมีการใช้คำพูดว่า "ไตรปิฎก" ในประวัติศาสตร์ยุคพระเจ้าอโศกก่อนการสังคายนาครั้งที่ 3 จึงเชื่อได้ว่าหลังสังคายนาครั้งที่ 2 พระสงฆ์มีการแยกพระอภิธรรมออกจากพระสูตรแล้วเมื่อสังคายนาครั้งที 3 จึงแยกอย่างเป็นเรื่องเป็นราวจริง ซึ่งคำสอนสามหมวดนี้ ได้แก่
พระวินัยปิฎก หรือ พระวินัย ได้แก่ประมวลระเบียบข้อบังคับของบรรพชิตที่พระพุทธเจ้าทรงบัญญัติไว้สำหรับภิกษุและภิกษุณี
พระสุตตันตปิฎก หรือ พระสูตร ได้แก่ประมวลพระพุทธพจน์ที่พระพุทธเจ้าทรงแสดงยังที่ต่าง ๆ ให้เหมาะกับบุคคล สถานที่ และเหตุการณ์ มีเรื่องราวประกอบ
พระอภิธรรมปิฎก หรือ พระอภิธรรม ได้แก่ประมวลคำสอนที่เป็นหลักวิชาการล้วน ๆ ไม่เกี่ยวด้วยบุคคลหรือเหตุการณ์ ไม่มีเรื่องราวประกอบ
พระไตรปิฎกมีเนื้อหารวมทั้งสิ้น 84,000 ธรรมขันธ์ ฉบับพิมพ์ภาษาไทยนิยมจัดแยกเป็น 45 เล่ม เพื่อหมายถึงระยะเวลา 45 พรรษาแห่งพุทธกิจ
พระโคตมพุทธเจ้าได้ตรัสไว้ครั้งหนึ่งว่า พระธรรมวินัยจะเป็นศาสดาแทนพระองค์ภายหลังที่พระองค์ล่วงลับไปแล้ว พระไตรปิฎกจึงเปรียบเสมือนตัวแทนของพระพุทธองค์ และเป็นที่ที่ชาวพุทธสามารถเข้าเฝ้าพระศาสดาของตน  พุทธศาสนิกชนสามารถศึกษาปริยัติธรรมจากพระไตรปิฎก เพื่อใช้เป็นแนวทางในการปฏิบัติตนให้พ้นจากทุกข์ อันเป็นเป้าหมายสูงสุดของชีวิตตามนัยแห่งพระพุทธศาสนาสืบไป
พระไตรปิฎกมีจุดเริ่มต้นมาจากการจัดรวบรวมคำสอนของพระพุทธเจ้า ออกเป็นหมวดหมู่ และซักซ้อมทบทวนกันจนลงตัว ในระยะแรก พระไตรปิฎกถ่ายต่อกันมาโดยการท่องจำปากเปล่า จนกระทั่งราว พ.ศ. 460 จึงมีการจารึกลงเป็นลายลักษณ์อักษร กล่าวได้ว่าพระพุทธศาสนาสืบทอดมาพร้อมกับพระไตรปิฎก จากสมัยพุทธกาลจนถึงวันนี้เป็นเวลากว่า 2,500 ปี พระไตรปิฎกบาลีของฝ่ายเถรวาท เป็นที่ยอมรับกันว่า เป็นบันทึกคำสอนของพระพุทธเจ้าที่เก่าแก่ที่สุด ดั้งเดิมที่สุด สมบูรณ์ที่สุด และถูกต้องแม่นยำที่สุด ที่ยังคงมีอยู่ในปัจจุบัน
หมวดหมู่ในพระไตรปิฎก

ในพระไตรปิฎก นอกจากจะเป็นที่รวบรวมคำสอนของพระพุทธเจ้าแล้ว ยังได้จัดหมวดหมู่คำสอนเหล่านั้นให้เป็นระเบียบพร้อม ๆ กันไปด้วย ทั้งนี้เพื่อความสะดวกในการท่องจำ ความง่ายต่อการแบ่งหน้าที่รักษา และความไม่ลำบากในการศึกษาค้นคว้า
คำสอนทั่วไปในพระพุทธศาสนาสามารถแบ่งได้กว้าง ๆ เป็น วินัย และ ธรรม โดย วินัย จะเป็นเรื่องเกี่ยวกับบทบัญญัติของคณะสงฆ์ สำหรับเป็นข้อบังคับในการปฏิบัติตัวของผู้ออกบวชเท่านั้น ส่วน ธรรม เป็นคำสอนที่ครอบคลุมพุทธบริษัททั้งหมด ซึ่งสามารถแยกได้อีกเป็นสองชนิด คือ
ธรรมที่พระพุทธเจ้าตรัสแสดงไปตามกาลเทศะ โต้ตอบกับบุคคลต่าง ๆ เป็นเรื่อง ๆ ในแต่ละเรื่องจะเรียกว่า สุตตะ หรือ สูตร หนึ่ง ๆ ในพระไตรปิฎกจะรวบรวมธรรมแบบนี้ไว้พวกหนึ่ง เรียกว่า สุตตันตะ หรือ พระสูตร
ธรรมที่พระพุทธเจ้าตรัสแสดงไปตามเนื้อหา ไม่เกี่ยวข้องกับบุคคลหรือเหตุการณ์ใด ๆ ทั้งสิ้น เรียกว่าเป็นวิชาการล้วน ๆ เช่น เมื่อยกเรื่องขันธ์ 5 มา ก็อธิบายโดยละเอียดว่าขันธ์ 5 คืออะไร แบ่งออกเป็นอะไรบ้าง แต่ละอย่างนั้นเป็นอย่างไร จนจบเรื่องขันธ์ 5 ธรรมที่แสดงเอาเนื้อหาเป็นหลักอย่างนี้ ในพระไตรปิฎกจะจัดอยู่ในประเภท อภิธัมมะ หรือ พระอภิธรรม
เมื่อรวม พระวินัยปิฎก พระสุตตันตปิฎก และ พระอภิธรรมปิฎก เข้าด้วยกัน ก็จะเกิดสามหมวดหมู่ใหญ่ ประกอบกันได้กลายเป็นพระไตรปิฏก
ความเป็นมาของพระไตรปิฎก > สมัยพุทธกาล

การรวบรวมคำสอนของพระพุทธศาสนาเริ่มมีขึ้นเมื่อครั้งที่นิครนถนาฏบุตร ศาสดาของศาสนาเชนสิ้นชีวิตลง และสาวกของท่านไม่ได้เก็บรวบรวมคำสอนไว้ ทำให้เหล่าผู้นับถือศาสนาเชนจึงเกิดการแตกแยก และถกเถียงกันว่าแท้จริงแล้วศาสดาของตนสอนไว้เช่นไร พระจุนทเถระทราบเรื่องจึงนำความขึ้นกราบทูลพระพุทธเจ้า พระองค์จึงได้ตรัสแนะนำให้พระสงฆ์ทั้งปวงร่วมกันทำสังคายนา เพื่อรักษาคำสอนที่แท้จริงของพระพุทธศาสนาให้คงอยู่สืบไป
เมื่อพระสารีบุตรทราบถึงเรื่องราวปัญหาของศาสนาเชน ก็ได้แสดงวิธีสังคายนาไว้เป็นตัวอย่างต่อหน้าที่ประชุมคณะสงฆ์ โดยรวบรวมข้อธรรมต่าง ๆ ให้อยู่ตามลำดับหมวด ตั้งแต่หมวดหนึ่ง ไปจนถึงหมวดสิบ เมื่อพระสารีบุตรแสดงธรรมจบแล้ว พระพุทธเจ้าก็ทรงประทานสาธุการแก่หลักธรรมที่พระสารีบุตรแสดงไว้
ทั้งนี้ ในสมัยพุทธกาลยังไม่มีการรวบรวมคำสอนของพระพุทธเจ้าเป็นพระไตรปิฎก แต่ก็มีคำเรียกพระธรรมคำสอนของพระพุทธเจ้าว่า พฺรหฺมจริย หรือพรหมจรรย์  และ ธมฺมวินย หรือธรรมวินัย
ความเป็นมาของพระไตรปิฎก > ปฐมสังคายนา

การทำสังคายนาครั้งแรก เกิดขึ้นภายหลังจากที่พระพุทธเจ้าเสด็จดับขันธ์ปรินิพพาน 3 เดือน ที่ถ้ำสัตตบรรณคูหา ข้างเวภารบรรพต ใกล้กรุงราชคฤห์ ประเทศอินเดีย ในพระราชูปถัมภ์ของพระเจ้าอชาตศัตรู โดยมีพระมหากัสสปเถระทำหน้าที่เป็นประธาน และเป็นผู้คอยซักถาม มีพระอุบาลีเป็นผู้นำในการวิสัชนาข้อวินัย และมีพระอานนท์เป็นผู้นำในการวิสัชนาข้อธรรม การทำสังคายนาครั้งนี้มีพระอรหันต์มาประชุมร่วมกันทั้งหมด 500 รูป ดำเนินอยู่เป็นเวลา 7 เดือน จึงเสร็จสิ้น
มูลเหตุในการทำสังคายนาครั้งนี้ เกิดขึ้นเมื่อพระมหากัสสปเถระทราบข่าวการปรินิพพานของพระพุทธเจ้าหลังจากพระองค์ปรินิพพานแล้วได้ 7 วัน บรรดาลูกศิษย์พระมหากัสสปเถระ เมื่อได้ทราบข่าวต่างพากันร้องไห้คร่ำครวญ แต่มีภิกษุอยู่รูปหนึ่งชื่อสุภัททะ ซึ่งเป็นภิกษุแก่ กล่าวว่า ท่านทั้งหลายจะร้องไห้กันไปทำไม เมื่อสมัยที่พระพุทธเจ้ายังอยู่ พระองค์ทรงเข้มงวดกวดขัน คอยชี้ว่านี่ถูก นี่ผิด นี่ควร นี่ไม่ควร ทำให้พวกเราลำบาก บัดนี้พระองค์ปรินิพพานไปแล้ว พวกเราจะได้ทำอะไรตามใจชอบเสียที เมื่อพระมหากัสสปเถระได้ฟังดังนี้ก็รู้สึกสลดใจ ดำริว่าแม้พระพุทธเจ้าปรินิพพานไปใหม่ ๆ ยังปรากฏผู้มีใจวิปริตจากธรรมวินัยถึงเพียงนี้ ถ้าปล่อยไว้นานเข้า คำสอนทางพระพุทธศาสนาอาจถูกบิดเบือนไปได้ จึงริเริ่มวางแผนการทำสังคายนา
ความเป็นมาของพระไตรปิฎก > การสังคายนาครั้งที่สอง

การทำสังคายนาครั้งที่สองเกิดขึ้นเมื่อ พ.ศ. 100 ที่วาลิการาม เมืองเวสาลี แคว้นวัชชี ประเทศอินเดีย โดยมีพระยสะ กากัณฑกบุตร เป็นผู้ชักชวน พระเถระผู้ใหญ่ที่เข้าร่วมทำสังคายนาครั้งนี้ได้แก่ พระสัพพกามี พระสาฬหะ พระขุชชโสภิตะ พระวาสภคามิกะ (ทั้งสี่รูปนี้เป็นชาวปาจีนกะ) พระเรวตะ พระสัมภูตะ สาณวาสี พระยสะ กากัณฑกบุตร และพระสุมนะ (ทั้งสี่รูปนี้เป็นชาวปาฐา) ในการนี้พระเรวตะทำหน้าที่เป็นประธานผู้คอยซักถาม และพระสัพพกามีเป็นผู้นำในการวิสัชนาข้อวินัย การทำสังคายนาครั้งนี้มีพระสงฆ์มาประชุมร่วมกัน 700 รูป ดำเนินการอยู่เป็นเวลา 8 เดือน จึงเสร็จสิ้น
ข้อปรารภในการทำสังคายนาครั้งนี้เกิดขึ้นเมื่อ พระยสะ กากัณฑกบุตร พบเห็นข้อปฏิบัติย่อหย่อน 10 ประการทางพระวินัยของภิกษุวัชชีบุตร เช่น ควรเก็บเกลือไว้ในเขาสัตว์เพื่อรับประทานได้ ควรฉันอาหารยามวิกาลได้ ควรรับเงินทองได้ เป็นต้น พระยสะ กากัณฑกบุตรจึงชวนพระเถระต่าง ๆ ให้ช่วยกันวินิจฉัย แก้ความถือผิดครั้งนี้
โดยรายละเอียดของปฐมสังคายนาและการสังคายนาครั้งที่สอง มีกล่าวถึงในพระวินัยปิฎก จุลลวรรค แม้ในวินัยปิฎกจะไม่กล่าวถึงคำว่าพระไตรปิฎกในการปฐมสังคายนา และการสังคายนาครั้งที่สองเลย แต่ในสมันตัปปาสาทิกา ซึ่งเป็นอรรถกถาอธิบายวินัยปิฎกนั้น บอกว่าการจัดหมวดหมู่คำสอนของพระพุทธศาสนา ให้เป็นรูปเป็นร่างอย่างพระไตรปิฎกนั้น มีมาตั้งแต่ครั้งปฐมสังคายนาแล้ว
ความเป็นมาของพระไตรปิฎก > การสังคายนาครั้งที่สาม

การทำสังคายนาครั้งที่สามเกิดขึ้นเมื่อ พ.ศ. 235 ที่อโศการาม กรุงปาฏลีบุตร ประเทศอินเดีย โดยมีพระโมคคลีบุตร ติสสเถระ เป็นประธาน การทำสังคายนาครั้งนี้มีพระสงฆ์มาประชุมร่วมกัน 1,000 รูป ดำเนินการอยู่เป็นเวลา 9 เดือน จึงเสร็จสิ้น
ข้อปรารภในการทำสังคายนาครั้งนี้เกิดขึ้นเมื่อ มีพวกเดียรถีย์ หรือนักบวชศาสนาอื่นมาปลอมบวช แล้วแสดงลัทธิศาสนาและความเห็นของตนว่าเป็นพระพุทธศาสนา พระโมคคัลลีบุตร ติสสเถระ จึงได้ขอความอุปถัมภ์จากพระเจ้าอโศกมหาราชสังคายนาพระธรรมวินัยเพื่อกำจัดความเห็นของพวกเดียรถีย์ออกไป
ในการทำสังคายนาครั้งนี้ พระโมคคัลลีบุตร ติสสเถระ ได้แต่งคัมภีร์กถาวัตถุ ซึ่งเป็นคัมภีร์หนึ่งในพระอภิธรรมไว้ด้วย และเมื่อทำสังคายนาเสร็จแล้ว ก็มีการส่งคณะทูตไปประกาศพระพุทธศาสนาในประเทศต่าง ๆ ในที่นี้มีพระมหินทเถระ ผู้เป็นโอรสของพระเจ้าอโศกมหาราช ที่นำพระพุทธศานาไปประดิษฐานในลังกา รวมทั้งพระโสณะเถระและพระอุตตระเถระ ที่นำพระพุทธศาสนามาเผยแผ่ยังดินแดนสุวรรณภูมิด้วย
ความเป็นมาของพระไตรปิฎก > การสังคายนาครั้งที่สี่

การทำสังคายนาครั้งนี้เกิดขึ้นเมื่อประมาณ พ.ศ. 643 ที่เมืองชาลันธร แต่บางหลักฐานก็กล่าวว่าทำที่กัศมีร์หรือแคชเมียร์ การสังคายนาครั้งนี้มีลักษณะของศาสนาพราหมณ์และพระพุทธศาสนาฝ่ายมหายานเข้ามาผสม ทำให้ฝ่ายเถรวาทไม่นับว่าเป็นหนึ่งในการสังคายนา